b'\n_START_ARTICLE_\nCupropolibasita\n_START_SECTION_\nCaracter\xc3\xadstiques\n_START_PARAGRAPH_\nLa cupropolibasita \xc3\xa9s una sulfosal de f\xc3\xb3rmula qu\xc3\xadmica [Cu\xe2\x82\x86Sb\xe2\x82\x82S\xe2\x82\x87][Ag\xe2\x82\x89CuS\xe2\x82\x84]. Va ser aprovada com a esp\xc3\xa8cie v\xc3\xa0lida per l\'Associaci\xc3\xb3 Mineral\xc3\xb2gica Internacional l\'any 2008. Cristal\xc2\xb7litza en el sistema trigonal. La seva duresa a l\'escala de Mohs es troba entre 3 i 3,5. \xc3\x89s un membre rar del grup pearce\xc3\xafta-polibasita._NEWLINE_Segons la classificaci\xc3\xb3 de Nickel-Strunz, la cupropolibasita pertany a "02.G - Nesosulfarsenits, etc. amb S addicional" juntament amb els seg\xc3\xbcents minerals: argentotennantita, freibergita, giraudita, goldfieldita, hakita, tennantita, tetraedrita, selenoestefanita, estefanita, pearce\xc3\xafta, polibasita, selenopolibasita, cupropearce\xc3\xafta i galkha\xc3\xafta._NEWLINE_L\'exemplar que va servir per a determinar l\'esp\xc3\xa8cie, el que es coneix com a material tipus, es troba conservat a la col\xc2\xb7lecci\xc3\xb3 mineral\xc3\xb2gica del Museu Reial d\'Ont\xc3\xa0rio, dins el departament d\'hist\xc3\xb2ria natural, amb el n\xc3\xbamero d\'exemplar m12128.\n_START_SECTION_\nFormaci\xc3\xb3 i jaciments\n_START_PARAGRAPH_\nVa ser descoberta a la mina Silbak Premier, a la localitat canadenca de Stewart, a la Col\xc3\xbambia Brit\xc3\xa0nica. Posteriorment tamb\xc3\xa9 ha estat descrita a la mina Alexander, a Vran\xc4\x8dice (Rep\xc3\xbablica Txeca); a la prospecci\xc3\xb3 de Baturappe, a Gowa (Indon\xc3\xa8sia); a la mina Tsumeb, a Tsumeb (Nam\xc3\xadbia); i a Six-Blanc, a Bruson (Su\xc3\xafssa).'